আমাদের দেশেও সম্প্রতি ঘটে যাওয়া অরাজনৈতিক শিশু-কিশোরদের আন্দোলনটি কিন্তু ভয়ঙ্কর রকম রাজনৈতিক। মানুষের মনের কথাকে তারা বাস্তবে রূপ দিয়েছিল। মানুষের জন্য যা কিছু কল্যাণকর তাই তো রাজনীতি। গণতন্ত্রে তাই তো উচ্চারিত হওয়ার কথা। কিন্তু মুখে কল্যাণ চিন্তার আড়ালে যদি অর্থ আর পেশিশক্তির প্রদর্শন দেখতে পাওয়া যায়, তাহলে কী দাঁড়াল? দেশটায় অনেক টাকা এখন। অনেক টাকা আবার বিদেশেও চলে গেছে। প্রচুর উন্নয়ন কর্মকাণ্ড হচ্ছে। কিন্তু মানুষ আদর্শগত মূল্যবোধ হারাচ্ছে। ছুটছে সেই টাকার পেছনেই। মানবিক চিন্তা পেছনে পড়ে যাচ্ছে। জ্ঞান-বিজ্ঞান, শিল্প-সাহিত্যের চর্চা- সবই আজ পশ্চাৎপদ। কিন্তু যতই শিক্ষাক্ষেত্রে নৈরাজ্য থাকুক না কেন, আমাদের শিশু-কিশোররা চেতনার দিক দিয়ে যথেষ্ট অগ্রসর- তার প্রমাণ পাওয়া গেল। রাজনীতিকরা যতই অবহেলা করুক না কেন, একটা সচেতন প্রাগ্রসর প্রজন্ম কিন্তু এগিয়ে আসছে। তাদের নেতৃত্ব দেওয়ার জন্য জ্ঞান-বিজ্ঞানও আধুনিক হওয়া প্রয়োজন। শুধু টাকা আর পেশিশক্তি দিয়ে তাদের নেতৃত্ব দেওয়া যাবে না।